“Flow, un mundo que salvar” i “The Brutalist” tanquen la cartellera de febrer al cinema Tívoli
2025-07-24

El cinema Tívoli de Burjassot encara l’últim cap de setmana de febrer amb una cartellera que fa olor d’Óscar, ja que les dues pel·lícules programades, Flow, un mundo que salvar i The Brutalist sonen cada vegada més fort en les travesses dels guardons més preuats del cinema. Les entrades per a gaudir de les estrenes més actuals al cinema local tenen un preu mínim de 4 euros, i es poden adquirir telemàticament, o en la taquilla del Tívoli, des de mitja hora abans de l’inici de cada projecció.

Tan sorprenent com bella és Flow, un mundo que salvar, la pel·lícula dirigida pel letó Gints Zilbalodis que està nominada, ni més ni menys, que a dos Óscar: Millor Pel·lícula d’Animació i Millor Pel·lícula Internacional. Es tracta d’una pel·lícula que recorda tot el temps el gran poder de les imatges sobre les paraules. El protagonista és un gat negre que, un bue ndía, es troba amb un món cobert d’aigua i sense aparent rastre humà. En la seua incessant cerca de refugi, el felí s’uneix a un vaixell amb animals d’altres espècies. Portar-se bé amb ells resulta ser un repte encara major que superar la seua por a l’aigua. Al llarg d’aquesta aventura, tots i cadascun dels integrants de la fràgil embarcació, no tindran més remei que traure la seua valentia, però també superar les seues diferències, col·laborar, cooperar i adaptar-se sense parar als continus canvis d’un món perillós…i en perill. Flow, un mundo que salvar es projectarà al cinema Tívoli el dissabte 22 i el diumenge 23 de febrer, a les 16.30 h.

Amb deu nominacions als Óscar, i amb tres Globus d’Or (pel·lícula, direcció i actor protagonista) en la motxilla, The Brutalist es perfila com una de les grans triomfadores de l’any cinematogràfic. A les ordres de Brady Cobert, Adrien Brody es converteix en László Toth, un visionari arquitecte que, fugint de l’Europa de la postguerra, arriba als Estats Units per a reconstruir la seua vida, la seua obra i el seu matrimoni amb la seua esposa Erzsébet (Felicity Jones), després de veure’s obligats a separar-se durant la guerra a causa dels canvis de fronteres i règims. Només i en un nou país totalment desconegut per a ell, László s’estableix a Pennsilvània, on l’adinerat empresari industrial Harrison Lee Van Burenc (Guy Pearce) reconeix el seu talent per a l’arquitectura. Però László també s’adonarà que pastar poder i forjar-se un llegat té el seu preu, a vegades, massa car. The Brutalist, amb una duració de 3 hores i mitja, es projectarà en el Tívoli el dissabte 22 i el diumenge 23 de febrer, a les 18.30 h.

El divendres 28 de febrer i el dissabte 1 de març, les pel·lícules que arriben al cinema Tívoli són Paddington: aventura en la selva i Bridget Jones: loca por él.